b'\n_START_ARTICLE_\nVosges\n_START_SECTION_\nZgodovina\n_START_PARAGRAPH_\nDepartma je bil ustanovljen v \xc4\x8dasu francoske revolucije 4. marca 1790 iz delov ozemlja nekdanje pokrajine Lorene. Leta 1793 je bila vanj vklju\xc4\x8dena do tedaj neodvisna Salmska kne\xc5\xbeevina (kraj Senones in okolica), dve leti kasneje pa \xc5\xa1e ozemlje Schirmeck, ki je bilo izlo\xc4\x8deno iz alza\xc5\xa1kega departmaja Bas-Rhin._NEWLINE_Leta 1794 je bilo ozemlje prizori\xc5\xa1\xc4\x8de bitke med francosko revolucionarno vojsko in zavezni\xc5\xa1ko vojsko Prusov, Avstrijcev in Sasov._NEWLINE_Po francoskem porazu v vojni proti Prusom (1870-71) je bil s Frankfurtskim mirovnim sporazumom del departmaja (kanton Shirmeck, severni del kantona Saales) vklju\xc4\x8den v Nem\xc5\xa1ko cesarstvo. Po prvi svetovni vojni je z Versajsko mirovno pogodbo ozemlje Alzacije in Lorene ponovno postalo francosko, vendar pa sta kantona Shirmeck in Saales pristala v obnovljenem departmaju Bas-Rhin.\n_START_SECTION_\nGeografija\n_START_PARAGRAPH_\nVosges (Vogezi) le\xc5\xbeijo v ju\xc5\xbeni Loreni. Na severu mejijo na departmaja Meuse in Meurthe-et-Moselle, na vzhodu na alza\xc5\xa1ka Bas-Rhin in Haut-Rhin, na jugu na departmaja regije Franche-Comt\xc3\xa9 ozemlje Belfort in Haute-Sa\xc3\xb4ne, na zahodu pa mejijo na Haute-Marne, departma regije \xc5\xa0ampanja-Ardeni.'